Seafood atau madangan laut mêrupakan salèh atu bahan madangan sumbêr protèin hèwani nyang bêrasal dari laut. Ngonsumsi madangan laut têrnyatè udèh adè sêjak jaman purba, sêkagaknyè bêrasal dari pêrmulaan jaman Palèolitikum atau Jaman Batu Tuè, yakni sêkitar 40.000 taun lalu. Analisis isotop ngunjukkin sêbagian gêdé madangan manusiè Tianyuan (manusiè pêrtamè nyang ngêhuni Asia Timur sêkitar 39.000 ampè 42.000 taun lalu) bêrasal dari ikan aèr tawar. Orang Mêsir kuno manpaatin madangan laut sêbagè protèin dêngan carè mancing di Laut Mèditèrania amè Sungai Nil. Sêlaen ntu, mêrèka jugè mêliharè ikan di kolêm. Orang Yunani kuno jugè madang ikan amè kêrang-kêrangan dalêm bêntuk sêgêr atau kêring.